《都宪林见素示和山谷赠咎茶歌走笔次韵》
明代·王缜

一规初琢苍龙璧，暗中摸索亦可识。美人持赠供诗情，不与鄙者但肉食。

紫瓯春乳浮兔班，石铫飞霜破醉颜。知音者少谁同局，我愿抱被来就宿。

仰倾甘露听松风，簸弄明月不须烛。中丞好古更好礼，惯把渔竿钓清渭。

我今世味亦饱谙，如君苦节渠那似。愿调鼎鼐作琼汤，唤回尘梦搜枯肠。

势如破竹驱残羌，咳唾成珠觉语香。莫听瓦釜虚雷吼，人生行乐岂在酒。

作者简介：广东东莞人，字文哲。弘治六年进士。授兵科给事中，强直敢言。正德初为云南左参政，忤刘瑾，借故罚米五百石，售家产以偿。累迁右副都御史，巡抚苏松诸府，督兵歼刘七于狼山。世宗即位，升南京户部尚书。卒官。